40 Joale Jehova a bua le Moshe, a re: 2 “Ka letsatsi la khoeli ea pele,+ ka la pele khoeling, u hlome tabernakele ea tente ea pokano.+ 3 U behe areka ea bopaki+ ka har’a eona ’me ka lesira u thibele hore ho se ke ha fihloa Arekeng.+ 4 U kenye tafole+ ka hare ’me u hlophise lintho tsa eona, u kenye seluloana sa lebone+ ka hare ’me u hotetse mabone a sona.+ 5 U behe aletare ea libano+ ka pel’a areka ea bopaki ’me u behe lesira la monyako oa tabernakele moo e loketseng.+ 6 “U behe aletare+ ea nyehelo ea secheso ka pel’a monyako oa tabernakele ea tente ea pokano, 7 u behe beisine pakeng tsa tente ea pokano le aletare ’me u tšele metsi ka har’a eona.+ 8 U etse lebala+ ho potoloha ’me u emise lesira+ la heke ea lebala. 9 U nke oli e tlotsang+ ’me u tlotse tabernakele le sohle se ho eona,+ ’me u e halaletse hammoho le lisebelisoa tsohle tsa eona, ’me kahoo e tla fetoha ntho e halalelang. 10 U tlotse aletare ea nyehelo ea secheso le lisebelisoa tsohle tsa eona ’me u halaletse aletare,+ kahoo e be aletare e halalelang.+ 11 U tlotse beisine le seluloana sa eona ’me u e halaletse. 12 “Joale u atametse Arone le bara ba hae monyako oa tente ea pokano ’me u ba hlatsoe ka metsi.+ 13 U apese Arone liaparo tse halalelang+ u mo tlotse+ ’me u mo halaletse, kahoo o tla sebetsa e le moprista oa ka. 14 Ka mor’a moo u tla atametsa bara ba hae ’me u ba apese liaparo tse telele tsa ka holimo.+ 15 U ba tlotse feela joalokaha u tlotsitse ntat’a bona,+ ’me kahoo ba tla sebetsa e le baprista ba ka, ’me ho tlotsoa ha bona e tla ba boprista ho bona ka ho tsoelang pele ho isa nakong e sa lekanyetsoang melokong ea bona.”+ 16 Moshe a etsa ho ea ka sohle seo Jehova a neng a mo laetse sona.+ A fela a etsa joalo. 17 Tumellanong le hoo eitse ka khoeli ea pele, selemong sa bobeli, ka letsatsi la pele khoeling, tabernakele ea hlongoa.+ 18 Ha Moshe a hloma tabernakele, a qala ho beha litšehetso tsa eona tse sekoti+ fatše le ho kenya liforeimi+ tsa eona le ho kenya maballo+ a eona le ho emisa litšiea+ tsa eona. 19 Joale a ala tente+ holim ’a tabernakele ’me a beha sekoahelo+ sa tente holim ’a eona, feela joalokaha Jehova a ne a laetse Moshe. 20 Ka mor’a moo a nka Bopaki+ a bo kenya ka Arekeng+ eaba o beha lipalo+ holim ’a Areka ’me o beha sekoahelo+ holim ’a Areka.+ 21 A kenya Areka ka har’a tabernakele ’me a beha lesira+ la tšireletso sebakeng sa lona ’me a thibela hore ho se ke ha fihloa arekeng ea bopaki,+ feela joalokaha Jehova a ne a laetse Moshe. 22 Ka mor’a moo a beha tafole+ ka tenteng ea pokano lehlakoreng la tabernakele ka leboea ka ntle ho lesira, 23 ’me a hlophisa bohobe+ bo kolohaneng holim ’a eona ka pel’a Jehova, feela joalokaha Jehova a ne a laetse Moshe. 24 Joale a beha seluloana sa lebone+ ka tenteng ea pokano ka pel’a tafole, lehlakoreng la tabernakele ka boroa. 25 Joale a hotetsa mabone+ ka pel’a Jehova, feela joalokaha Jehova a ne a laetse Moshe. 26 Ka mor’a moo a beha aletare ea khauta+ ka tenteng ea pokano ka pel’a lesira, 27 hore a tle a etse hore libano tse nkhang hamonate li kubelle holim ’a eona,+ feela joalokaha Jehova a ne a laetse Moshe. 28 Qetellong a beha lesira+ la monyako oa tabernakele sebakeng sa lona. 29 A beha aletare+ ea nyehelo ea secheso monyako oa tabernakele ea tente ea pokano, hore a nyehele nyehelo ea secheso+ le nyehelo ea lijo-thollo ho eona, feela joalokaha Jehova a ne a laetse Moshe. 30 Joale a beha beisine pakeng tsa tente ea pokano le aletare ’me a tšela metsi ka har’a eona bakeng sa ho itlhatsoa.+ 31 Moshe le Arone le bara ba hae ba itlhatsoetsa matsoho le maoto ka har’a eona. 32 Ha ba kena ka tenteng ea pokano le ha ba atamela aletare ba ne ba itlhatsoa,+ feela joalokaha Jehova a ne a laetse Moshe. 33 Qetellong a etsa lebala+ ho potoloha tabernakele le aletare ’me a beha lesira la heke ea lebala.+ Kahoo Moshe a phetha mosebetsi. 34 Eaba leru+ le qala ho koahela tente ea pokano, ’me khanya ea Jehova ea tlala tabernakele. 35 Moshe o ne a sa khone ho kena ka tenteng ea pokano, hobane leru+ le ne le lutse holim ’a eona ’me khanya ea Jehova e ne e tletse tabernakele.+ 36 Ha leru le phahama holim ’a tabernakele bara ba Iseraele ba ne ba hlomolla liahelo mekhahlelong eohle ea leeto la bona.+ 37 Leha ho le joalo, haeba leru le sa phahame, joale ba ne ba sa hlomolle liahelo ho fihlela letsatsing leo le phahamang ka lona.+ 38 Etsoe leru la Jehova le ne le le holim ’a tabernakele motšehare, ’me mollo o ne o e-ba holim ’a eona bosiu ponong ea ntlo eohle ea Iseraele mekhahlelong eohle ea leeto la bona.+